Hoofregter Mogoeng dien SA met ‘onderskeiding’ – RamaphosaHoofregter Mogoeng Mogoeng. (Foto: Jacques Naude/African News Agency/ANA) Pres. Cyril Ramaphosa het Maandag sy waardering teenoor hoofregter Mogoeng Mogoeng uitgespreek vir die tien jaar waartydens hy die land as hoofregter gedien het. Mogoeng het Maandag dié amp neergelê. Ramaphosa het verlede week die naamlys met voornemende kandidate vir die hoofregterspos bekend gemaak. Dit sluit onder meer die naam van adjunkhoofregter Raymond Zondo in. Suid-Afrikaners het tot 15 Oktober kans om geskrewe beswaar aan te teken teen enige van die kandidate wat benoem is. Ramaphosa sê Mogoeng het die regbank met onderskeiding gedien sedert hy in September 2011 in die posisie aangestel is. “Vandag bring ons hulde aan hoofregter Mogoeng omdat hy die Suid-Afrikaanse demokratiese en regsgeleerdheid breed verryk het met regterlike integriteit en veerkragtigheid wat ŉ positiewe uitwerking op die lewe van al die land se burgers gehad het en aanspreeklikheid bevorder het. “Ná ŉ dekade van uitnemende diens en leierskap laat hoofregter Mogoeng ŉ ryk nalatenskap agter vir ons demokratiese kultuur, ons regbank, die regsberoep en gewone Suid-Afrikaners.” Volgens Ramaphosa het Mogoeng ŉ regbank aangemoedig wat vreesloos is in sy pogings om diegene in beheer aanspreeklik te hou en empaties te bly teenoor die lot van enkelinge en groepe in die samelewing. “Dít het internasionale aansien vir Suid-Afrika se regbank, asook vir die integriteit, doeltreffendheid en bevoegheid van ons demokratiese instellings en vir die skeiding van magte in ons Grondwet, verhoog. “Hoofregter Mogoeng was die voorsitter van ons regbank gedurende ŉ dekade wat op baie maniere uitdagend was, tog het ons regbank volhard en die hernuwing van ons samelewing moontlik gemaak,” sê Ramaphosa. “Nadat hoofregter Mogoeng die land met soveel onderskeiding gedien het, kan hy hom nou meer toewy aan sy persoonlike belange, al weet ons dat hy steeds ŉ belangrike figuur en stem in die openbare oog sal bly. “Ons wens hom alle sterkte toe.”